นายกรัฐมนตรี หารือเอกอัครราชทูตสเปน ยืนยันพร้อมช่วยผลักดันและส่งเสริมความร่วมมือระหว่างกันอย่างรอบด้าน
นายเอมิลิโอ เด มิเกล กาลาเบีย (H.E. Mr. Emilio de Miguel Calabia) เอกอัครราชทูตราชอาณาจักรสเปนประจำประเทศไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เนื่องในโอกาสพ้นจากหน้าที่นายกรัฐมนตรี กล่าวชื่นชมความสัมพันธ์ทางการทูต ระหว่างไทยกับสเปนที่แน่นแฟ้นและยาวนานกว่า 151 ปี พร้อมทั้งหวังว่าทั้งสองฝ่ายจะมีโอกาสร่วมมือกันส่งเสริมและเพิ่มพูนความร่วมมือระหว่างกันให้เกิดผลเป็นรูปธรรมและเป็นประโยชน์สำหรับประชาชนของทั้งสองประเทศมากขึ้น พร้อมขอบคุณรัฐบาลสเปนซึ่งเป็นประเทศแรกในสหภาพยุโรปที่ได้จำหน่ายวัคซีนให้แก่ไทย สะท้อนถึงความสัมพันธ์อันดีระหว่างกัน ทั้งนี้ ไทยได้เริ่มเดินหน้าเปิดประเทศอย่างค่อยเป็นค่อยไป พร้อมขอให้รัฐบาลสเปนพิจารณาให้ประเทศไทยออกจากรายชื่อประเทศที่มีความเสี่ยง ซึ่งเอกอัครราชทูตฯ ยินดีช่วยผลักดัน เพื่อที่ทั้งสองประเทศจะได้มีการเดินทางท่องเที่ยวระหว่างกันมากขึ้น ในโอกาสนี้เอกอัครราชทูตชื่นชมนายกรัฐมนตรีและรัฐบาลในการดำเนินนโยบายป้องกันและควบคุมโควิด – 19 ในประเทศ จนมีสัญญาณที่ดีขึ้นอย่างต่อเนื่องทั้งสองฝ่ายยังเห็นพ้องว่าไทยและสเปน ยังมีศักยภาพที่จะขยายความร่วมมือระหว่างกันได้อีกมาก ทั้งด้านเศรษฐกิจ การค้าและการลงทุนระหว่างกันเพื่อฟื้นฟูเศรษฐกิจอย่างยั่งยืนในช่วงหลังการแพร่ระบาดของโควิด-19 โดยนายกรัฐมนตรีได้เชิญชวนนักลงทุนจากสเปนให้เข้ามาลงทุนในเขตพัฒนาพิเศษภาคตะวันออก (EEC) ของไทยมากขึ้น โดยเฉพาะในอุตสาหกรรมเกิดใหม่ 3 กลุ่ม ได้แก่ ดิจิทัล สุขภาพและการแพทย์ และโลจิสติกส์อัจฉริยะ ซึ่งเอกอัครราชทูตสเปนฯ พร้อมผลักดันและขอให้ไทยพิจารณาอำนวยความสะดวกแก่นักลงทุนสเปน